Papersnake/gushiwen huggingface dataset:
答杨世子诗
孙万寿（隋代）

太华五千仞，长河九万里。山川每蕴玉，人物多君子。

丞相朝所宗，太尉国之纪。若人惟杰出，济世承馀祉。

趋庭遵教义，博物兼文史。奇声振宛洛，雅论穷名理。

伊余苦疲病，寂寞罕宾游。不言驱驷马，于焉访一丘。

缟纻始云赠，胶漆乃相投。优枕空长想，骖蹇遂无由。

忽此承来翰，华藻殊辉焕。虽则滥吹嘘，可以蠲忧叹。

怀袖终不灭，掌握方留玩。和风初应律，山莺已复新。

芳菲徒自好，节物不关人。劳歌虽有曲，无以报阳春。
诗三百三首 其一一五
寒山（唐代）

柳郎八十二，蓝嫂一十八。夫妻共百年，相怜情狡猾。

弄璋字乌䖘，掷瓦名婠妠。屡见枯杨荑，常遭青女杀。
春日 其一
龙辅（宋代）

风吹花香薰洞房，白日照镜光射梁。后园草暖双蝶晒，堂前尘落对燕翔。
泛湖次韵
吴潜（宋代）

尘里光阴梦里残，西湖莫厌白时看。
落花飞絮将春去，断雨零云入暮寒。
白发催人愁远道，青山笑我恋微官。
浮生要足何缘足，枝上鹪鹩尽自安。
鹧鸪天
曹组（宋代）

辇路薰风起绿槐。都人凝望满天街。云韶杳杳鸣鞘肃，芝盖亭亭障扇开。

微雨过，绝纤埃。内家车子走轻雷。千门不敢垂帘看，总上银钩等驾来。
挽戴彦成
王庭圭（宋代）

早岁同充上国宾，与君先占广寒春。青云尚记当时事，黄土今埋如此人。

别驾朱幡泥饰屏，萦纡茜绶带铜银。生前富贵无馀恨，痛念堂遗白发亲。
送孟校书往南海（一作别孟校书）
元结（唐代）

吾闻近南海，乃是魑魅乡。忽见孟夫子，欢然游此方。

忽喜海风孟，海帆又欲张。漂漂随所去，不念归路长。

君有失母儿，爱之似阿阳。始解随人行，不欲离君傍。

相劝早旋归，此言慎勿忘。
立春日作
赵公豫（宋代）

春风有脚到柴门，最爱朝曦气自温。养性颇知学是贵，涵情尤识道称尊。

土牛应候农功起，木铎传音官儆存。惟愿四方成乐岁，投戈解甲牧鸡豚。
句 其一
林观过（宋代）

公来无琴鹤，公去有芒鞋。
西江月
侯承恩（清代）

天上繁星难数，人间万籁无声。忽闻清柝近三更，月照纱厨冷静。

若个情深似海，却怜命薄如冰。吹嘘何日上青云，愁杀灯昏梦醒。
悼亡二十五首 其十
江源（明代）

死生难有再回身，更结来生未了因。

尽日伤心人不见，海棠风外独沾巾。
有美堂暴雨
苏轼（宋代）

游人脚底一声雷，满座顽云拨不开。
天外黑风吹海立，浙东飞雨过江来。
十分潋滟金樽凸，千杖敲铿羯鼓催。
唤起谪仙泉洒面，倒倾鲛室泻琼瑰。
祝英台近（耕云）
张炎（宋代）

占宽闲，锄浩渺。船舣水村悄。非雾非烟，生气覆瑶草。蒙茸数亩春阴，梦魂落寞，知踏碎、梨花多少。

听孤啸。山浅种玉人归，缥缈度晴峭。鹤下芝田，五色散微照。笑他隔浦谁家，半江疏雨，空吟断、一犁清晓。
送文子方调选云南
赵孟頫（元代）

我友文子方，其人美如玉。高谈动卿相，惠利厚风俗。

文章多古意，清切绿水曲。纷纷凫鹥群，见此摩霄鹄。

今当使西南，万里道邛蜀。铨衡非细事，贤俊要甄录。

远人待子来，饥者望菽粟。贤劳亦常事，但恐期程促。

马嘶晨当行，草长春正绿。执手临路歧，使我空踯躅。
过永济桥二首 其二
邵雍（宋代）

一水一溪门，溪门云复屯。珍禽啭乔木，幽鹿走荒榛。

雨脚拖平地，稻畦扶远村。高城半颓缺，兴废事休论。
墨竹颂四首 其二 洗雨
王寂（南北朝）

法雨渍云梢，点点甘露滴。舌本自清凉，西江不须吸。
朝中措·乱山春过雪成堆
赵师侠（宋代）

乱山春过雪成堆。七里递香回。蕊簇玲珑金粟，花装碎屑玫瑰。蕊衰梅谢，桃粗李俗，谁与追随。清绝殿春仙侣，清风吹破荼。
汀州第六十五
文天祥（宋代）

雷霆走精锐，斧钺下青冥。江城今夜客，惨淡飞云汀。
宫词 其一一二
花蕊夫人徐氏（唐代）

夜深饮散月初斜，无限宫嫔乱插花。近侍婕妤先过水，遥闻隔岸唤船家。
春日汎舟南湖因遍游近港坐间书客所携四扇
张镃（宋代）

丝簧同上木兰船，细草熏熏柳色天。
要是有诗方称此，不然枉作地行仙。
步蟾宫
钟过（宋代）

东风又送酴醿信。早吹得、愁成潘鬓。花开犹似潘年前，人不似、潘年前俊。

水边珠翠香成阵。也消得、燕窥莺认。归来沈醉月朦胧，觉花气、满襟犹润。
与应兄之西湖二绝
释宝昙（宋代）

它日西湖有此僧，年来怕见发鬅鬙。
一双眸子清於水，想见新诗我不能。
邺南城
杜瑛（元代）

王气销沈井径荒，北风日夜刮枯桑。羖飞天上河声断，犬吠陵头日色苍。

陆地百年沧海变，西陵千古暮云长。呜呜敕勒平川水，寒绕阴山恨未忘。
孟生诗（孟郊下第，送之谒徐州张建封也）
韩愈（唐代）

孟生江海士，古貌又古心。尝读古人书，谓言古犹今。

作诗三百首，窅默咸池音。骑驴到京国，欲和熏风琴。

岂识天子居，九重郁沈沈。一门百夫守，无籍不可寻。

晶光荡相射，旗戟翩以森。迁延乍却走，惊怪靡自任。

举头看白日，泣涕下沾襟。朅来游公卿，莫肯低华簪。

谅非轩冕族，应对多差参。萍蓬风波急，桑榆日月侵。

奈何从进士，此路转岖嶔。异质忌处群，孤芳难寄林。

谁怜松桂性，竞爱桃李阴。朝悲辞树叶，夕感归巢禽。

顾我多慷慨，穷檐时见临。清宵静相对，发白聆苦吟。

采兰起幽念，眇然望东南。秦吴修且阻，两地无数金。

我论徐方牧，好古天下钦。竹实凤所食，德馨神所歆。

求观众丘小，必上泰山岑。求观众流细，必泛沧溟深。

子其听我言，可以当所箴。既获则思返，无为久滞淫。

卞和试三献，期子在秋砧。
葺圃
方回（元代）

山水清音屡见招，经丘寻壑尚逍遥。
宅门南北双桐木，篱径高低万菊苗。
特创小亭观藓石，待穿枯沼架茅桥。
忽思万事皆虚幻，何苦空将百虑焦。
览镜
刘克庄（宋代）

览镜无方染白髭，垂车有疏叩丹墀。
故将军老班师后，村校书贫散学时。
百岁电光俄变灭，一场春梦莫寻思。
篱边尚有开残菊，乱插乌巾策杖嬉。
十二日灌园 其一
韩淲（宋代）

桑荫未移山照晚，曲塘横岸小轩窗。不知秋思今多少，岩桂芙蓉开酒缸。
木兰花慢·病翁将耳顺
刘克庄（宋代）

病翁将耳顺，牙齿落、鬓毛疏。也惭愧君恩，放还田舍，免诣公车。儿时某丘某水，到如今、老矣可樵渔。宝马华轩无分，蹇驴破帽如初。俘名箕斗竟成虚。磨折总因渠。帝锡余别号，江湖聱叟，山泽仙臞。樽前未宜感慨，事犹须、看岁晏何如。卫武耄年作戒，伏生九十传书。
春寒
胡仔（宋代）

小院春寒闭寂寥，杏花枝上雨潇潇。
午窗归梦无人唤，银叶龙涎香渐销。
次转庵韵 其一
许及之（宋代）

节中期乐事，座上欠嘉宾。雨帽何妨湿，云山自带颦。

午晴开喜色，归月入怀新。有菊皆重九，无须更卜辰。
水调歌头（隐括楚词答朱实甫）
马迁鸾（宋代）

把酒对湘浦，独吊大夫醒。当年皇览初度，饮露更餐英。服以高皇长佩，扈以江蓠薜芷，御气独乘清。谁意椒兰辈，从臾武关盟。

哭东门，哀郢路，悄无宁。人世纷纷起灭，遗臭与留馨。一笑远游轻举，三叹道长世短，晦朔自秋春。洗眼看物变，朝菌共灵椿。
蝶恋花·游春
曾廉（清代）

落尽梨花飞柳絮。浅浅春寒，穿不绵衣住。风里酒旗黏碧树。

当垆是有文君处。

一碟青青豌豆煮。春在芳樽，莫道春无主。欲理归鞍天又雨。

俊骓恋草慵于去。
思匡山贾匡（一作寒夜思庐山贾生）
贯休（唐代）

山兄诗癖甚，寒夜更何为。觅句唯顽坐，严霜打不知。

石膏粘木屐，崖蜜落冰池。近见禅僧说，生涯胜往时。
寄大司马王公度
韩雍（明代）

大才不易得，时艰良可忧。所以古圣贤，治世怀远猷。

召公欲致政，周公勉相留。二公心德同，俪美匡成周。

芳声播千古，人皆仰前修。堂堂王司马，当代第一流。

以身徇国家，才气谁可俦。方兹任经济，整顿多事秋。

如何在告中，遽尔得退休。不知诸同列，亦曾勉留不。

昨简掌邦政，朝廷广询谋。黄门御史言，称职惟君优。

上允即超拜，四方动欢讴。兹闻勇退归，物议皆啾啾。

嗟予忝知己，痛惜不自由。所惜为天下，匪为君身谋。

四方水旱多，贼盗方且稠。须起出群才，同心运良筹。

渊衷必有在，士论终当收。君其善养年，予未歌四愁。
赠杨德隽
周孚（宋代）

顷年闻子名，蹀躞天马驹。初疑但秦豪，岂料还鲁儒。

理当久骞但，术业谁不如。尚淹惠文冠，更读城旦书。

一语不相应，屡捋猛虎须。长松表寒林，信与萝茑殊。

尘埃堛胸次，一见气少苏。念子如孤云，漠漠天一隅。

肮脏固当尔，颠沛谁为扶。子看独鹤归，睢盱有群乌。

勉旃太行路，勿令摧子车。
熙宁祀武成王一首 初献升降用《同安》。
郊庙朝会歌辞（宋代）

武德洸洸，日靖四方。百王所祀，休有烈光。命官摄事，佩玉锵锵。

思皇多祜，以惠无疆。
句
吴民载（宋代）

条风著野方蚕月，高树移阴又麦秋。
题钱同知所藏张天师画
郑真（明代）

老干连蜷似蛰龙，夜来风雨欲腾空。玉堂学士今何在，谁赋当年十八公。
和酒醒
赵希逢（宋代）

温柔乡里唤春回，低唱樽前肉作台。
判取明朝都醉杀，解酲一笑有人开。
恭和瞿年伯临难诗即以奉挽
方以智（宋代）

漫云嚼齿枕戈眠，胜过祥兴已四年。占历自知当赤伏，骑箕先此告苍天。

奔归灵武非无策，独守荥阳亦宿缘。莫以人间论成败，虞山一字比燕然。
四绝
秦观（宋代）

本是匡山种杏人，出山来事碧虚君。
上清欲问因何事，请看先山十丈文。
偈颂二十首
释如珙（宋代）

人有黄金宅，弃之徒自忙。
北风连地起，吹雪上眉梁。
杳杳黄泉路，难逢日月光。
吾侬如此说，且去审思量。
人日雨次何宪韵
王十朋（宋代）

元正作佳天，涉七弄春气。好雨亦知时，绿波行何济。

新诗如蜀州，句有梅柳味。七升年定丰，一石公当醉。
重九
郑道传（明代）

故园归路渺无穷，水绕山围第几重。
望欲远时愁更远，登高莫上最高峰。
越人歌
佚名（先秦）

今夕何夕兮，搴舟中流。
今日何日兮，得与王子同舟。
蒙羞被好兮，不訾诟耻。
心几烦而不绝兮，得知王子。
山有木兮木有枝，心悦君兮君不知。
生日自嘲
高斯得（宋代）

今朝出门去，路逢揶揄子。
汝形何龙锺，汝色何憔悴。
人皆鑽当路，汝独鑽故纸。
故纸高泰山，一直一杯水。
当路众所趋，汝独无一字。
玉堂炳宫烛，金华曳丝履。
珥笔立螭头，属车陪豹尾。
世人共歆羡，汝乃独掩鼻。
七十不回头，汝亦自苦耳。
抗手谢少年，吾今将仕矣。
赵左厢再荐
释居简（宋代）

勤苦佐丰年，成功只听天。聊挥数寸管，不费一文钱。

灯娄层葩剪，杨曾百步穿。宗藩大廷对，可惜两名先。
盟鸥榭雨后独坐 其二
郑孝胥（清代）

风江已自豪，妙杂秋雨响。泬寥不可名，闭目试一往。
象州
王安中（宋代）

孔子生阙里，居不陋九夷。象郡虽云远，王地各有宜。

疏梅香度水，瘦竹笋穿篱。坐侍百卉芳，春风兼四时。

惜哉此江山，顾肯游者谁。
春夜袁沔阳枉寻水塘庵下榻谈禅有独往之兴别后戏作却寄留之
胡直（明代）

参侍给孤园，皈依得世尊。双林一以寂，半偈两无言。

慧剑宜剸象，禅枝足叩阍。达人无不可，莫羡隐空门。
圆明园四十景诗 其二 勤政亲贤
弘历（清代）

庭训昭云日，钦承切式刑。敕几宵岂暇，吁俊刻靡宁。

一念徵蒙圣，群言辨渭泾。乾乾终始志，无逸近书屏。
先太师忌日
文天祥（宋代）

万里先人忌，呼号痛不天。
遗孤馀二纪，旷祀忽三年。
永恨丘园隔，遥怜弟妹圆。
义方如昨日，地下想欣然。
尉氏道中
孔武仲（宋代）

江县花已繁，天畿草初茁。春风动地来，万鼓相应发。

长郊不敢动，环坐借藁秸。前村应稍近，时有驼鸣𡇼。
送陆判官防秋（一作送防秋人）
周贺（唐代）

匹马无穷地，三年逐大军。算程淮邑远，起帐夕阳曛。

瀑浪行时漱，边笳语次闻。要传书札去，应到碛东云。
和裴相公寄白侍郎求双鹤
刘禹锡（唐代）

皎皎华亭鹤，来随太守船。青云意长在，沧海别经年。

留滞清洛苑，裴回明月天。何如凤池上，双舞入祥烟。
浣溪沙
陈允平（宋代）

宝镜奁开素月空。晚妆慵结绣芙蓉。DA3A人娇语更尫尫。

倦浴金莲轻衫步，捧笙玉笋半当胸。枕痕又露一丝红。
和卢疎斋多景楼韵
王奕（元代）

一合乾坤气脉连，蜜甜本不拣中边。
几千万劫本同此，百八十年何间然。
北固英雄前去古，中原文献后来贤。
老怀登此成欣感，日落苍梧生紫烟。
问讯陆秘读
释居简（宋代）

曾并篮舆上峭巍，先将鸾尾扫烟霏。步从归鸟上头去，云在倚阑低处飞。

古锦尚馀前日句，秋荷重制北山衣。蓬莱直与人间远，犹得清苕访采薇。
过十八滩
王恕（宋代）

补天乘块截江流，今古惊涛咽暮秋。万石棱棱争出水，千崖叠叠曲行舟。

猿啼频下孤臣泪，日落重增旅客愁。惶恐滩头征雁断，几人回首望神州。
和石侍御山庄
杨炯（唐代）

烟霞非俗宇，岩壑只幽居。水浸何曾畎，荒郊不复锄。

影浓山树何，香浅泽花疏。阔堑防斜径，平堤夹小渠。

莲房若个实，竹节几重虚。萧然隔城市，酌醴焚枯鱼。
十月苦蝇
陆游（宋代）

村北村南打稻忙，浮云吹尽见朝阳。
不宜便作晴明看，扑面飞蝇未退藏。
感故张仆射诸妓
白居易（唐代）

黄金不惜买蛾眉，拣得如花三四枝。

歌舞教成心力尽，一朝身去不相随。
橙川四咏 其四 桃源小境
李昱（明代）

武陵谩说遇神仙，此处分明小洞天。始谓山川无道路，忽惊鸡洞有人烟。

秋风禾穗黄云外，春水桃花红雨边。我欲题诗誇绝境，诗成又恐竞流传。
陇上书事
许棠（唐代）

城叠连云壑，人家似隐居。树飞鹦鹉众，川下鶺鴒疏。

滴梦关山雨，资餐陇水鱼。谁知江徼客，此景倍相于。
月窟吟
邵雍（宋代）

月窟与天根，中间来往频。
所居皆绰绰，何往不伸伸。
投足自有定，满怀都是春。
若无诗与酒，又似太亏人。
奉借子进接䍦
欧阳棐（宋代）

奉借山公旧接䍦，最宜筇杖与荷衣。习家池上花初盛，醉后多应倒载归。
接山堂
卢襄（宋代）

故腊老欲尽，新春悭未来。无令陇梅觉，且遣山禽催。

云间古招提，铁凤翔斗魁。单车夜剥啄，境净无纤埃。

修篁舞瘦蛟，怒瀑生晴雷。坐久欲颊风，吹我心雾开。

乃知白莲社，未下黄金台。缅思王骑曹，逸韵挽不回。

且同谢康乐，屐齿破苍苔。重游定不恶，林壑富诗材。
送金城公主适西蕃
武平一（唐代）

广化三边静，通烟四海安。还将膝下爱，特副域中欢。

圣念飞玄藻，仙仪下白兰。日斜征盖没，归骑动鸣鸾。
十八坊诗 宣化
王十朋（宋代）

圣主有美化，丁宁戒守臣。毋令挂墙壁，宣以及吾民。
临江仙·知有阆风花解语
李之仪（宋代）

知有阆风花解语，
从来只许传闻。
光明休咏汉宫新。
拥身疑有月，
衬步恨无云。
莫把金樽容易劝，
坐来几度销魂。
不知仙骨在何人。
好将千岁日，
占断四时春。
赠去华学士
彭汝砺（宋代）

射策熙宁第二人，十年青绶困京尘。声名未误如椽笔，宠辱何疑是梦身。

壮志自能探虎穴，危言更看逆龙鳞。美才何但膺门客，观国今时正利宾。
赋新题得寒树晚蝉疏诗
张正见（南北朝）

寒蝉噪杨柳，朔吹犯梧桐。叶迥飞难住，枝残影共空。

声疏饮露后，唱绝断弦中。还因摇落处，寂寞尽秋风。
太师行寄王太史彦舟
米芾（宋代）

太师天源环赐第，自榜回鸾鸦雀避。

好宾嗜古富图书，玉轴牙雀捧珠翠。

歌舞陈前慰俗人，不倾玉沥发银縢。王郎十八魁天下，招客同延贵客星。

末出东晋十三帖，此第十一石蕴琼。绢标间是褚公写，误以右军标作谢。

我时指出一座惊，精神焕起光相射。磨墨要余定等差，谢公郁勃冠烟华。

当时倾笈换不得，归来呕血目生花。十五年间两到国，朱门如旧无高牙。

帖归翰长以姻媾，忽然陈前兴健嗟。开元玺封寻复出，永存珍秘相王涯。

翰林印著建中岁，王谢炎灵传更贵。副车侍中王贻永，出征不货收文艺。

太常借模真却还，郗愔入版馀皆弃。芳林鬻第书有行，次入太师重姓李。

我识翰长自布衣，论文写字不相非。知己酷好辍己好，惠然发箧手见归。

谢安谈笑康江左，物外人标没两大。子敬合书只后批，天才物望都无那。

治乱悠悠八百年，人隆偶聚散亦遄。兵火水土不随劫，端使米老铺案间。

我生辛卯两丙运，今岁步辛月亦然。丙申时宜辛丑日，此帖忽至庸非天。

临风浩思王仲宝，江南宰相只谢安。
水龙吟 梦醒
黄永（清代）

谁怜对酒长歌，颓然醉也无人见。醒来何地，小窗斜逗，月痕如线。

败纸敲空，乍寒拥絮，肠回九转。忆少年意气，无几老大，些儿事、思量遍。

自笑头颅种种，杳难追、石光飞电。功名幻想，文章鄙事，豪华虚愿。

往者何人，有才无命，公乎惭忝。羡沧浪旧侣，绿蓑青笠，钓舟轻便。
山寺
陆游（宋代）

路尽初逢寺，行行独叩扉。
民贫稀送供，僧老少完衣。
日正楼钟动，溪深药草肥。
吾衰亦久矣，舍此欲畴依？
比年士风锐进求荐章者殆如辨狱挤排诋讦无所不至客有劝予干当路者二首 其二
薛季宣（宋代）

静退方真乐，趋时未遽非。不知全道者，进退两忘机。
小屋
岳正（明代）

小屋刚容我，闲居怕见人。蹉跎过半世，疏散又三春。

性懒将成癖，心安不觉贫。广堂虽可爱，难保得天真。
南乡子·旌旆满江湖
苏轼（宋代）

旌旆满江湖。诏发楼船万舳舻。投笔将军因笑我，迂儒。帕首腰刀是丈夫。粉泪怨离居。喜子垂窗报捷书。试问伏波三万语，何如。一斛明珠换绿珠。
残句
赵嘏（唐代）

浮云悲晚翠，落日泣秋风。　（见《万花谷》。）
语风双燕立，袅树百劳飞。
松岛鹤归书信绝，橘州风起梦魂香。
徒知六国随斤斧，莫有群儒定是非。　（题秦皇句，宣宗览之不悦。以上见《优古堂诗话》。）
一千里色中秋月，十万军声半夜潮。　（《钱塘》。）
梁王旧馆已秋色，珠履少年轻绣衣。　（以上见《主客图》。）
池上昔游夫子凤，云间初起武侯龙。　（《述怀上令狐相公》）
亭分楚寺依依树，水应公台夜夜琴。　（《送李仲赴任》）
鸲鹆舞酣人自醉，琵琶声缓客初来。　（《与杜陵客同醉囗氏庄》，缺一字。）
夜吟孤枕潮声近，晚过千山雪气寒。　（《江夜岁暮》）
望腊早花缘树见，随岩寒水隔林闻。　（《成名年贺扬严别业圣将擢第》）
宿处客尘随夜静，尘中烟水向人闲。　（《登华严寺》）
太宗皇帝真长策，赚得英雄尽白头。
芸台四部添新库，秘殿三年学老郎。　（《韵府》）
崔评事弟许相迎不到应虑老夫见泥雨…必愆佳期走笔戏简
杜甫（唐代）

江阁要宾许马迎，午时起坐自天明。浮云不负青春色，

细雨何孤白帝城。身过花间沾湿好，醉于马上往来轻。

虚疑皓首冲泥怯，实少银鞍傍险行。
送颜尚书知泉州
虞俦（宋代）

听履星辰最上头，一麾得请暂南州。
高风凉凛凛推前辈，政路骎骎却倦游。
地近枌榆同衣锦，天低雨露密承流。
只今廊庙须公等，燕寝凝香莫久留。
病中口占
舒邦佐（宋代）

拂枕投床鼻息鸣，邻鸡报午梦还惊。
一春已过半春了，十日曾无五日晴。
唤客难同藉草饮，隔墙虚认卖花声。
十年前忆西湖上，柳荫苏堤取次行。
买归舟篙子请占牌戏成口号
戴复古（宋代）

诈称官职不如休，白板无题又可羞。
只写江湖散人号，不然书作醉乡侯。
留题唐栖寺
周弼（宋代）

僧房十日相留恋，为怯生寒未到家。
插岸断冰妨荡桨，入檐飞雪助煎茶。
香台穴碎逃秋蚁，古殿巢翻失暮鸦。
惟有溪梅量禁耐，傍篱争发向阳花。
游金山同张樊川编修左鲍冲赞府家叔三崧同用东坡焦山韵
姚范（清代）

我性麇麚林壑耽，北山之北南山南。今年偶作韩江客，九十日春惊过三。

故人招邀来京口，游思勃起匡眠蚕。眼中浮玉豁夙抱，岂令猿鹤怀讥惭。

登舟笑歌风漠漠，少选沆漭波潭潭。岧峣琳宫未知处，红采翠气交沈酣。

山灵自欣物外赏，世士妄作区中谈。客来鹳鹤趋先路，胶葛松桂穿云龛。

蜂房群僧留少憩，一碗相属中泠甘。烟海茫茫岛屿列，江天浩浩鱼龙贪。

嵯峨上下匪一至，短筇支径吾犹堪。回帆惜未遍诸胜，苍苍残照悬孤庵。
天听洞
杜范（宋代）

脚力穷时眼力通，层梯倚石上天聪。
世间无限惟顽石，独此中间透外空。
马嵬行
刘禹锡（唐代）

绿野扶风道，黄尘马嵬驿。路边杨贵人，坟高三四尺。

乃问里中杨，皆言幸蜀时。军家诛戚族，天子舍妖姬。

群吏伏门屏，贵人牵帝衣。低回转美目，风日为无晖。

贵人饮金屑，倏忽舜英暮。平生服杏丹，颜色真如故。

属车尘已远，里巷来窥觑。共爱宿妆妍，君王画眉处。

履綦无复有，履组光未灭。不见岩畔人，空见凌波袜。

邮童爱踪迹，私手解鞶结。传看千万眼，缕绝香不歇。

指环照骨明，首饰敌连城。将入咸阳市，犹得贾胡惊。
水上虚舟得开字
黄克晦（明代）

小艇浮浮定复开，筜祇厓騑共徘徊。
乱余野渡行人少，雨暗江村钓者回。
烟浦风多如落叶，沙汀水浅似胶杯。
庄生同是身无系，浪迹漂摇两度来。
和刘孝叔会虎丘时王规甫斋素祈雨不至二首
苏轼（宋代）

白简威犹凛，青山兴已aa6。
鹤闲云作氅，驼卧草埋峰。
跪履若可教，卜邻应见容。
因公问回老，何处定相逢。
太常斋未解，不肯对纤穠。
只遣三千履，来游十二峰。
林空答清唱，潭净写衰容。
归去瑶台路，还应月下逢。
晚泊石头城下明旦发龙江
张以宁（明代）

江口帆开五两飞，海门遥望树依微。若为得似千年鹤，东向三神岛上归。
宋铙歌鼓吹曲 其七
谢翱（宋代）

母思悲，母于归。母闻帝语，妾归无所。

妾生并土，蜀野芒芒，奄失其疆。初帝谓母，子昶来，小者侯，大者王。

有痍其肌，载粟于创。毕有下土，方归母于乡。天不女夺，朕言不忘。
彭心斋讳逢源自作颂呈师师於一句下加三句
释印肃（宋代）

光大深渊，匝地周天。
常忆江南三月裹，鹧鸪啼处百花鲜。
次韵奉和平叔亭林至日之什
张元干（宋代）

云物果何好，客愁今更新。
坐来江月白，兴在雪篱春。
我辈且同酌，公诗殊出尘。
莫思淮海上，黑帜杂黄巾。
踏莎行·二社良辰
陈尧佐（宋代）

二社良辰，千秋庭院。翩翩又见新来燕。凤凰巢稳许为邻，潇湘烟暝来何晚。
乱入红楼，低飞绿岸。画梁时拂歌尘散。为谁归去为谁来，主人恩重珠帘卷。
秦中富人
罗隐（唐代）

高高起华堂，区区引流水。粪土金玉珍，犹嫌未奢侈。

陋巷满蓬蒿，谁知有颜子。
遣兴十首呈孟兵部使君 其六
俞德邻（宋代）

赵子有古心，视世澹如寄。青编对朝夕，黄花当姬侍。

海上逐臭人，纷纷笑厓异。焉知四五间，政在薛公辈。
台湾吟 其四
王礼（元代）

短靷方箱缚始成，车中裍载策牛行。辗来不尽粼粼响，夜静如闻画角声。
天仙子·眼色媚人娇欲度
赵长卿（宋代）

眼色媚人娇欲度。行尽巫阳云又雨。花时还复见芳姿，情几许。愁何许。莫向耳边传好语。往事悠悠曾记否。忍听黄鹂啼锦树。啼声惊碎百花心。分付与。谁为主。落蕊飞红知甚处。
鹧鸪天 壬申春夜梦中作五首 其一
叶小鸾（明代）

一卷楞严一炷香。蒲团为伴世相忘。三山碧水魂非远，半枕清风梦引长。

依曲径，傍回廊。竹篱茅舍尽风光。空怜燕子归来去，何事营巢日日忙。
送姚良甫二守之京
张弼（明代）

青衫同作缙云郎，漂泊东南各一方。旧事都成今日梦，壮怀不减少年狂。

江潮秋色供诗料，岭海蛮烟避剑芒。京国故人如我问，尘缨久欲濯沧浪。
戊辰除夜作
林希逸（宋代）

今宵明早为新岁，明早今宵是旧年。却羡山中无历日，循环只认月亏圆。
新堤
赵崇鉘（宋代）

淡烟衰草雨丝丝，小醉微吟倒接篱。
吟到水西云影北，莞然一笑已无诗。
摄尉归安呈江嘉
沈与求（宋代）

无地诛锄一束茅，清吟端作反离骚。奔波且复同香尉，萧散还须似马曹。

名下迹公初定价，暗中索我便矜豪。文章论世宁论晚，肯慕群飞辄仰高。
和范信中雪诗二首 其二
苏过（宋代）

君家寓城市，乃有山林观。高高复下下，卜筑殊未阑。

昨夜三尺雪，闭门学袁安。且欣麦陇足，未怕红梅残。

谁怜属国苏，取毡卧自餐。欲寻鸟道往，反畏屐齿难。

凛凛溪边竹，倚空争岁寒。俨如十九夫，玉山方总干。

悲风动骚屑，伴我长铗弹。布衾冷如水，敢效无鱼叹。
雪后归自南郭
顾璘（明代）

雪后帝京聊骋望，冰天悬影照人寰。遥瞻丹凤分银阙，周览青龙展玉山。

广野漫铺明月色，白波摇动大江湾。多情独倚新亭树，更爱长风洒醉颜。
秋夜宿僧房
顾逢（宋代）

白云分半榻，正在磵声边。
一夜山中宿，三生石上缘。
听猿推枕坐，爱月近窗眠。
不觉天将晓，疎钟度瞑烟。
偈颂八十五首
释妙伦（宋代）

禅不用参，道不用学。
放下更放下，安乐又安乐。
双井咏水仙有妃子尘袜盈盈体素倾城之文予作
胡宏（宋代）

万木凋伤后，孤丛嫩碧生。
花开飞雪底，香袭冷风行。
高并青松操，坚逾翠竹真。
挺然凝大节，谁说貌盈盈。
江南采莲曲 其二
郝湘娥（清代）

十五吴娃惯弄潮，隔花回首向郎招。来时不用撑船访，门对垂杨靠水桥。
论语绝句 其二
张九成（宋代）

算来只是弄精神，识破于时始悟真。表里分明都见了，区区何必更书绅。
送钱寺正出守广德军二首
杨万里（宋代）

辛卯中书落笔年，曾陪学士堵墙间。
看渠手把州麾去，故里春墙昼绣还。
我似青蒿君玉树，君方绿鬓我苍颜。
一尊话别休辞醉，报政归来紫禁班。
偈倾一百六十九首
释智朋（宋代）

悲愿海，四生海。
出没卷舒，圆融自在。
善慧大士来也，石炎电光，
且过一边。拟欲抬眸，
龙华会裹。
咏门
龙昌期（宋代）

枢动本为荣辱主，常因户外细推寻。
干坤出入无穷象，夷锹关防有限心。
揜到善人非远大，开当古道自高深。
九成载举箫韶奏，穆穆无凶合在今。
别谢文节公祠
胡思敬（清代）

鬼星犯座斗柄移，海风吹折枯桑枝。翻山倒海地轴裂，六鳌并力孱难支。

丈夫屹立未可惧，剥复相代会有时。吾乡宋末有二老，不以节见谁则知。

谢公无官亦无禄，并无一旅随奔驰。敌军开门受降表，大江南北无立锥。

聘书到门以死拒，窃愿上比古伯夷。仲尼尊周守臣分，宜于革命多恕词。

《三百篇》终录《商颂》，未敢滥及《采薇》诗。首阳饿死志未白，不遇公等当告谁。

太公蒙面诛妲己，应立微子而臣之。马前数语寓史法，左右敢以兵甲施。

大义凛凛在万世，公急起与相扶持。当公变名学卖卜，混迹岂屑同子皮。

麻衣大哭建阳市，一琴一砚常相随。砚则毁矣琴则碎，铜驼卧棘秋生悲。

幽燕古俗尚奇节，庙食于此佥曰宜。我欲从公卜死所，公其鉴我示我龟。

骊驹在户不忍别，愿荐兰芷招湘累。悯忠相去不咫尺，恨未一读《曹娥碑》。
夏日十二首
张耒（宋代）

过雨芰荷乱，繁阴竹树多。
雏声知鸟哺，萍动见鱼过。
细径饶苔藓，阴墙引薜萝。
角巾从倒侧，疏懒欲如何。
次韵杨宰述怀
陈造（宋代）

为儒如此尔，粮食第晨晡。
诗漫南山杞，愁连董泽蒲。
宾筵阙鹅炙，券负有牛租。
久要惟穷鬼，文成不受驱。
南禅禅寺
陈阳至（元代）

水南山寺逢秋社，几树芙蓉未著花。薄暮凉风渐吹急，月明山路接溪沙。
赠李封君兼讯长君进士
李攀龙（明代）

五陵群少各贤豪，客有能诗调独高。
受业不随秦博士，为文无害汉功曹。
十年我辈惭龙卧，万里君家起凤毛。
江左衣冠堪此地，美名如昨照同袍。
湖山泺道中
李长霞（清代）

车马逶迟湖水浔，湖光空翠晓阴阴。村烟一带柳丝重，岚气四围春雨深。

依旧青山留客梦，漫教黄鸟唤愁心。结茅抱瓮曾题句，回首前尘感不禁。
题中书舍人朱孟辩墨竹
管讷（明代）

楚楚郎官玉雪温，朝回缓步出金门。挥毫写得县崖竹，都是中天雨露痕。
送张霞翥内渡 其二
姚莹（清代）

漫言万里掣长鲸，一夕天涯白发生。未必文章通造化，可能谈发取公卿。

赵岐自昔佣东海，李广何年守北平？皎月三更边柝静，倚栏又见斗牛横。
种竹了题爱山亭
范成大（宋代）

洒扫宣华舍此君，烟中月下绿生尘。
他年叶叶清风满，莫忘今年借宅人。
幡幡中林叶别内兄黄峻卿
杨慎（明代）

幡幡中林叶，迢迢语离别。离别不可亲，相思隔南津。

南津首北不，莽莽入烟雾。夙昔欣芝兰，痾体成欢颜。

只恋携手好，岂知行不难。前有一樽酒，弦歌清商曲。

行子唱骊驹，主人弹别鹄。别鹄影悠悠，寄音下西州。

一言展契阔，再言申绸缪。
与潘仲达二首
张耒（宋代）

淮阳牡丹花，盛不数京洛。
姚黄一枝开，众艳气如削。
亭亭风尘表，独立朝万萼。
谁知临老眼，更复美葵藿。
建炎丞相吕忠穆公退老堂诗 其二
张守（宋代）

闻道抽身向急流，海边暂舣济川舟。功存社稷推元老，人向渔樵识故侯。

绿野江山供笑傲，赤松俦侣伴淹留。闲棋小酌怀畴昔，清梦时追杖履游。
壬子偶题
王安石（宋代）

黄尘投老倦匆匆，故绕盆池种水红。
落日欹眠何所忆，江湖秋梦橹声中。
留山间种艺十绝
刘克庄（宋代）

萧艾敷荣各有时，深藏芳洁欲奚为。
世间鼻孔无凭据，且伴幽窗读楚辞。
诺惺庵枕上
范成大（宋代）

噩梦惊回晓枕寒，青灯犹照药炉边。
纸窗弄色如胧月，又了浮生一夜眠。
塞客吟
萧道成（南北朝）

宝纬紊宗。神经越序。德晦河晋。力宣江楚。云雷兆壮。

天山繇武。直发指河关。凝精越汉渚。秋风起。塞草衰。

雕鸿思。边马悲。平原千里顾。但见转蓬飞。星严海净。

月彻河明。清辉映幕。素液凝庭。金笳夜厉。羽轊晨征。

斡晴潭而怅泗。枻松洲而悼情。兰涵风而泻艳。菊笼泉而散英。

曲绕首燕之叹。吹轸绝越之声。欷园琴之孤弄。想庭藿之馀馨。

青关望断。白日西斜。恬源靓雾。垄首晖霞。戒旋鹢。

跃还波。情绵绵而方远。思袅袅而遂多。粤击秦中之筑。

因为塞上之歌。歌曰：朝发兮江泉。日夕兮陵山。惊飙兮瀄汨。

淮流兮潺湲。胡埃兮云聚。楚旆兮星悬。愁墉兮思宇。

恻怆兮何言。定环中之逸鉴。审雕陵之迷泉。悟樊笼之或累。

怅遐心以栖玄。
刻浯溪石上
柳应辰（宋代）

浯溪石上大江边，心记闲将此地镌。自有后来人屈指，四千六百甲寅年。
岁仗
罗邺（唐代）

玉帛朝元万国来，鸡人晓唱五门开。春排北极迎仙驭，

日捧南山入寿杯。歌舜薰风铿剑佩，祝尧嘉气霭楼台。

可怜四海车书共，重见萧曹佐汉材。
野夕答孙郎折诗
何逊（南北朝）

山中气色满。
墟上生烟露。
杳杳星出云。
啾啾雀隐树。
虚馆无宾客。
幽居乏欢趣。
思君意不穷。
长如流水注。
南山有佳色 其四
王应斗（明代）

气映朱明景自奇，幽窗惟有对君宜。年来晏起无多事，也学韦庄改旧诗。
闻秦少仪病愈
谢逸（宋代）

平生四海秦少仪，造化小儿何苦之。端能浸假求鸮炙，定不泣涕眠牛衣。

问梦是想理既剖，杯中有蛇心不疑。何时过我举玉趾，不用门生并二儿。
焙茶
释文珦（宋代）

异荈云边得，山房手自烘。
颇思同陆羽，全觉似虑仝。
孤阅当先破，仙灵更可能。
蓬莱知远近，我欲便乘风。
六府
邝露（明代）

水晶廉外月，火齐耳边珰。金天鸿雁引，木末芙蓉裳。

土风信嘉美，谷室谁能忘。
挽周德友
赵蕃（宋代）

不作玉堂仙，犹宜入道山。
予才无乃厚，赋命一何悭。
此日骑鲸去，它年化鹤还。
委疏仍嗣野，芳桂杂榛菅。
以香根一枚为黄位北寿系以诗
屈大均（明代）

莞中黄熟好，香乃在孤根。生爱朱砂土，名传金桔园。

美人宜服媚，长日共寒暄。尺寸持相赠，如兰更一言。
题郑柏窗所藏莲社图
陈深（宋代）

白莲生清地，至洁尘不行。
当时取我社，亦以清净故。
乐国初地有，莽莽果何处。
陶公寄醉乡，盖深得其趣。
公何挽不入，谢何推不去。
远师信高识，心杂固不取。
盗循彼何人，一见乃深许。
干固未易知，身名期岁暮。
遗风惊千祀，流落见缃素。
永怀名山游，乐与善人遇。
匡庐青拂天，江水日东骛。
我将解世缠，已放登山具。
载酒酹渊明，间津桃源路。
秋暮西归途中书情
白居易（唐代）

耿耿旅灯下，愁多常少眠。思乡贵早发，发在鸡鸣前。

九月草木落，平芜连远山。秋阴和曙色，万木苍苍然。

去秋偶东游，今秋始西旋。马瘦衣裳破，别家来二年。

忆归复愁归，归无一囊钱。心虽非兰膏，安得不自然。
宣化堂
王闻诗（宋代）

圣主端居念远民，尽将休戚寄斯文。时来宣化堂中坐，应念田中正苦辛。
东园诗寄兴化吴从道
陈造（宋代）

溪流抱玦园亭里，三面栏干压清泚。养花种竹今几年，红红清清皆风烟。

黑头主人富文墨，隙地营园喜留客。去年香雾摇东风，藉花一醉君见容。

翡翠拂衣蝶窥酒，归时檐牙挂星斗。有物系足寒前盟，徙倚东风空复情。

歌前酒所何限意，黄鹂应说鸥应记。一春不风即蜚雨，曾奉亲舆赏花否。

向来券游付梦云，向来券负今偿君。濡毫却叹无好语，说似能诗叶明府。
江上看山
胡宗仁（明代）

江上看山分外青，更怜山畔有云行。
因之认熟桥西路，孤杖无劳藉友生。
次韵和吴右丞恭览神宗皇帝御集诗
慕容彦逢（宋代）

永裕规模映万春，孝思今见圣心循。仁言尽集丝纶旧，细札初刊琬琰新。

盛比钧天张九奏，丽如华衮绘三辰。迩僚拜赐荣怀甚，亦辍馀编宠谏臣。
寄洞元师
郑獬（宋代）

一尊聊寄洞元师，既到山中春未迟。
料得醉眠岩石上，晚风零落小桃枝。
杂咏二首
罗公升（宋代）

胡羯宁知分，中原欲并驱。
设兵生建武，堪与赤眉俱。
谢王耿太博惠藤床王虞部惠藤枕
魏野（宋代）

藤床藤枕睡腾腾，软胜眠莎与曲肱。
知似边韶偏寄惠，梦中长亦感心朋。
夜过借园见主人坐月下吹笛
袁枚（清代）

秋夜访秋士，先闻水上音。
半天凉月色，一笛酒人心。
响遏碧云近，香传红藕深。
相逢清露下，流影湿衣襟。
多病戏书，因示长孺
权德舆（唐代）

行年未四十，已觉百病生。眼眩飞蝇影，耳厌远蝉声。

甘辛败六藏，冰炭交七情。唯思曲肱枕，搔首掷华缨。
贺新凉 鸦阵
曹贞吉（清代）

鸦阵来沙渚。逗轻寒、霜天一抹，晚红如缕。掠下晴窗惊帛裂，影逐断云归去。

伴黄叶、萧萧乱舞。寒话空林飞且止，似商量、明日风兼雨。

声哑哑，倩谁诉。

黄云城畔知无数。趁星稀、月明三匝，一枝休妒。雁字横斜纷几点，极目江村烟树。

惆怅煞、落霞孤鹜。啼向碧纱堪忆远，最凄凉、织锦秦川女。

空房宿，泪偷注。
夜宿田家
赵文楷（清代）

月出一丈高，众星垂纂纂。驱车问田舍，径窄苍耳满。

犬吠松溪寒，花繁竹篱短。田父知客来，倾壶春酿暖。

自言久不雨，苗长欲生秆。县吏正催科，追呼不得缓。

我今苦行迈，何时遂疏散。亦知尘土容，不入烟霞伴。

夜半邻鸡鸣，神清梦魂断。天明登前途，露下衣如浣。
三阳观木末亭晚眺因迟可大未至
于慎行（明代）

木末堪凭槛，秋空四望开。晚烟迷汶水，落日满徂徕。

酒忆垆头醉，人从岳顶回。那逢摇落候，萧瑟易悲来。
滕王阁怀古奉呈抚州别驾兼简户曹
林亦之（宋代）

城连帝子阁西头，水绕南昌故郡流。
山短天长欧鹭小，夜深云郡月星浮。
澹台墓暗竹根古，孺子亭荒荷叶秋。
漠漠沧江无了日，哦诗莫苦替人愁。
金贞祐铜印歌
锡缜（清代）

铜章省差六字文，铸自金宣贞祐年。缜也得之澧镐间，土花黝绿蚀血斑。

小印今尺寸六分，犹存六百载上之金源。金源兴亡三甲午，印虖末造乃生汝。

汝事宣宗自中主，肯弃中都资人取。迩时建策谁，崇义完颜宇。

迫胁更有聂希古，乌陵用章不敢语，况复承旨之宗鲁。

遂令蓬莱阁，二狐登树舞。三千骆驼三万车，几月驾留大名府。

入贡纤珠城，赐死苗先武。尚勤远略黄牛堡，胥鼎先已失关辅。

归德蔡州路几许，迁汴之后奔命苦。印虖汝生不遇时，省差携汝将何之？

黄金瓮酒银槽马，回首故宫悲黍离。花帽军蹴杏花垒，阴风昼卷蚩尤旗。

吾考丰王出，允恭迎立为宣宗。道人献玉印，东海侯降封。

既不能禁高允杀执中，又不能邀元帅击居庸，而自召归镇国之李雄。

复不能纳谏伸与琮，无端告辞显圣宫。忍使哀痛尘再蒙，尽弃关陕与山东，亦安用此六字差印之青铜。

吁嗟乎！安用此六字差印之青铜。
可久道人之歙州兼简知郡李学士
杨亿（宋代）

独携瓶锡新安去，寒雨西风落叶频。
江水浅深清见底，山程高下险摧轮。
社中香火延开士，肘后方书济俗人。
乡树再寻南国路，禅房空锁帝城尘。
旧傳心印都忘念，自有衣珠岂患贫。
四众仰瞻谁见顶，千家应供定分身。
宰官多结空门友，外护须依守土臣。
想到临川逢内史。翻经相对一嚬伸。
送胡学士杨金二侍讲扈驾北伐
黄守（明代）

六师北伐绕龙城，遥羡词臣扈跸行。
兵略曾从圯上得，檄书多向御前成。
黄沙白草云随马，画戟雕戈雪照营。
应想居庸关外路，东风归旆凯歌声。
咏白发 其一
吕南公（宋代）

人言华发是愁功，不分悲伤得老翁。亦有不愁头自白，可怜功过略相同。
浣溪沙 寿周干臣
王恽（元代）

十载相期紫禁游。一官谁想客西州。春风闲倚仲宣楼。四海论西真益友，一年好处是中秋。寿波无惜卷金瓯。
阅古堂八咏 其三 垂柳
韩琦（宋代）

东君于此最多情，先与黄金撚画成。何似亚夫坚壁地，因人千古得嘉名。
水调歌头 其二 赠维扬夏中玉
杨冠卿（宋代）

形胜访淮楚，骑鹤到扬州。春风十里帘幕，香霭小红楼。

楼外长江今古，谁是济川舟楫，烟浪拍天浮。喜见紫芝宇，儒雅更风流。

气吞虹，才倚马，烂银钩。功名年少馀事，雕鹗几横秋。

行演丝纶天上，环倚玉皇香案，仙袂揖浮丘。落笔惊风雨，润色焕皇猷。
画扇
李日华（明代）

春江初泛葡萄绿，鹭自翻飞鸥自浴。
烟消月落早潮平，山影沉沉压渔屋。
笑拈此景付诗翁，曾向严滩五番宿。
漳兰为丁窃货其半纪实四首
刘克庄（宋代）

主人拙樊圃，家贼巧穿窬。
鼠子敢予侮，麟翁以盗书。
空搔双白鬓，不奈一长须。
自笑关防晚，花傍且燕居。
句
刘涣（宋代）

东台乃主人，吾身同过客。
盘墅·联德堂
黄由（宋代）

才到松陵即是家，便须洗盏泛流霞。
软红尘里风波恶，不似江舻与海槎。
次韵高宰谢朱倅惠酒
史浩（宋代）

仙庐深倚翠微间，酬答风烟肯暂閒。不遣长须干美政，却驰双暂破愁颜。

句高饭颗人应瘦，醉著河阳鬓未班。楚客秋情正无赖，并须乞取展眉山。
游日山
钱暄（宋代）

清晨渡水陟秋山，日上高原叶叶丹。
已傍松筠寻磴道，更瞻台殿倚层峦。
梁间云气蒸衣润，窗外岚光照席寒。
顾我尘劳嗟少暇，暂驱熊轼一盘桓。
寻山僧真胜上人不遇
栖白（唐代）

松下禅栖所，苔滋径莫分。青山春暮见，流水夜深闻。

不坐看心石，应随出定云。猿猱非可问，岩谷自空曛。
送王司谏赴淮南转运
王禹偁（宋代）

白兽樽前侍玉除，暂分邦计别宸居。
映淮风月供吟笔，拱极星辰伴使车。
别岸酒浓桑叶落，野亭霜薄菊花疏。
东南莫作三年调，红药香繁在直庐。
过济源登裴公亭用闲闲老人韵四绝 其三
耶律楚材（元代）

绕垣乔木碧天参，松竹萧萧翳镜潭。他日携琴来隐此，林间乞我一禅庵。
边城曲
戴叔伦（唐代）

人生莫作远行客，远行莫戍黄沙碛。黄沙碛下八月时，

霜风裂肤百草衰。尘沙晴天迷道路，河水悠悠向东去。

胡笳听彻双泪流，羁魂惨惨生边愁。原头猎火夜相向，

马蹄蹴蹋层冰上。不似京华侠少年，清歌妙舞落花前。
郊庙歌辞。享先农乐章。舒和
佚名（唐代）

羽籥低昂文缀已，干戚蹈厉武行初。

望岁祈农神所听，延祥介福岂云虚。
句
王随（宋代）

静怜身计无尘事，贫喜生涯有古书。
自静教院晚步潩上
韩维（宋代）

雪尽冈头路，风和腊后天。
人安闲淡内，鸟下寂寞前。
冻水晴初浪，荒城晚自烟。
西桥车马急，归意尚留连。
黄楚祥院判母挽诗
倪谦（明代）

歌残黄鹄抚遗孤，玉立儿孙尽琏瑚。医国术高龙授诀，掇科名显凤栖梧。

堂前零落忘忧草，林外哀鸣返哺乌。苦节清风垂阃范，百年无愧下从夫。
春晚南堂晨起二首 其一
陆游（宋代）

秋风树瘦劲，春露叶扶疏。夙兴立堂上，短发未暇梳。

高谢世俗撄，游于物之初。青黄灾断木，三四调群狙。

长生岂有巧，要令方寸虚。今年幸差健，小雨聊荷锄。
越江曲 其三
梁有誉（明代）

新裁白苧惜娇娆，向晚相将度画桥。碧水溶溶山宛宛，年华多在此中消。
五月六日为丛珍之集于南池呈座中诸公
曾几（宋代）

今日携壶地，南池信杖行。
红蕖争入眼，白鹭最关情。
待得跳珠雨，来听打叶声。
菰蒲最深处，只欠小舟横。
和之美河洲四诗
司马光（宋代）

杳杳河洲晚，客行殊未返。
目随林鸟还，心共征鸿远。
饮普光寺坐中走笔用前韵
林光（明代）

聒人休更弄三弦，野寺寻春是最先。老树精应还识我，东岩僧亦解知天。

投壶例尽樽中醁，弄笔真成醉后仙。莫羡杭灯照归路，团团孤月出寒烟。
吴益先携文见过以诗为谢
孙觌（宋代）

千里之马初服辀，风騣雾鬣跨九州。驾盐挽磨三千秋，俯首尚与驽骀游。

吴郎人中第一流，文采绚烂珊瑚钩。阳春白雪和者少，夜光明月暗中投。

鲁人不贵东家邱，吾髯凛凛青两眸。摐金戛玉声相求，属镂双蟠九地幽。

有气夜出干斗牛，忽然化作长黄虬。睚眦之怨何足雠，一麾立断楼兰头。
初到玉堂
范祖禹（宋代）

旧庐风雨暗柴荆，丘壑元无绂冕情。
一纪周南陪太史，八年书殿厕桓荣。
陈编岂待伤麟止，藻思那能倚马成。
空愧朱衣华发吏，玉堂三世见题名。
鹳带箭行
陈造（宋代）

城边鹤城栖，水食衣楚楚。
欲鸣不鸣候天雨，此肉胡宜登鼎俎。
柳营子弟弓石人，南山之石犹饮羽，
如汝正可虚弦取。血毛分披谁汝怜，
低摧直诉使君前。使君德意孚鱼鸟，
全汝之生令汝饱。徐行侧睨若无旁，
饮洁啄腥近台沼。使君暂拥山城麾，
诏音不日遄其归。矢来乡汝谁依，
江湖粗饱莫卑飞。
重经上江过小孤山望高良作
毛奇龄（清代）

晨飔解流潮，朝暾坼遐沚。中流辨孤屿，相越尚百里。

流峭去榜逆，帆迫来洲驶。忽泊斗岩下，遂至洪泽里。

三江憺前期，九派殊昔理。瞩异物不延，时迁景为徙。

涤水掬流清，搴花摘叶委。羁孤泛无常，流浪讵有已。

宁当越前峰，去逐高良子。
诗四首
崔鶠（宋代）

荒蒲乱苇簇人烟，指点江洲一望间。
惜取看人闲目力，琵琶亭上看庐山。
送江宁郡丞王石丈运饷入蜀
姚鼐（清代）

使传驱天府，家声长地官。书名留御墨，急病在衷丹。

行受专城寄，宁辞报国难。天从秦岭窄，身入栈云寒。

转饷千峰里，传餐万木端。才猷经事大，体骨积劳安。

忆㫺趋阶序，初欣见羽翰。山邱嗟岁往，风义值江干。

短发飘藤架，长歌共药阑。亭皋春寂寞，阁道路巑岏。

凉燠车中换，情怀事外宽。吾衰君自壮，谈笑去征鞍。
次韵超然春日湘上二首 其二
释德洪（宋代）

年少无愁事业新，小诗写得楚江春。已知字字愈头痛，可是骎骎解逼人。
雪
蔡襄（宋代）

六年守郡在天涯，冬暖无因见雪华。
今日复看千里白，强怜寒色作诗夸。
次韵答致政杜公以加节见寄
韩琦（宋代）

西北连忧寄责深，十年回首失光阴。丹心报国期输尽，白日当天荷照临。

赐钺何劳诚腼面，捍边虽久即甘心。孤根只有衰危甚，不得终身被傅霖。
占鹊辞
唐文凤（明代）

北堂灵鹊声喳喳，下阶自衔萱草花。慈母倚门每占喜，定想行人归到家。

昔时苦被鹊声误，臆对含愁如欲诉。今日鹊声知有准，惊去回翔仍返顾。

东家郎君不出庭，别离那识过平生。纵使今朝竞喧噪，有耳何曾为尔听。

西家农夫在田野，恬熙生长茅檐下。几回著意送清音，聒乱生憎遭唾骂。

惟有慈闱白发亲，屡卜佳声秋复春。温凊疏违甘旨缺，而今喜见远归人。

丁宁灵鹊莫飞去，深栖只向堂前树。上无鹰鹯下弹丸，每听流声慰愁绪。

行人既归尔适宜，行人又去尔不知。但当爱身慎饮啄，他年再报归来期。
挽顾学正
郑居中（宋代）

可惜病相如，谁寻封禅书。双亲千里外，一叶九秋馀。

风露翻归旐，尘埃锁故庐。虎丘山下路，会葬有乡车。
至正十年十二月十九日义兴吴国良持倪云林诗来玉山中相与徜徉数日将旋索为别余与玉山同简云林
郯韶（元代）

吴生阳羡溪头住，岁晏扁舟载雪归。江上坐看双桨去，天边目送一鸿飞。

岂无稚子烧桐叶，知有幽人候水扉。后夜相思心欲折，短箫吹月坐苔矶。
送卫功曹赴荆南
钱起（唐代）

汉家仍用武，才子晚成名。惆怅江陵去，谁知魏阙情。

碧云愁楚水，春酒醉宜城。定想褰帷政，还闻坐啸声。
连理枝 和朱屿谢惠并蒂菊花韵
张绚霄（唐代）

绕径秋容静。却喜花开并。倚槛频看，抛书欲问，自饶佳景。

迟赏音、邀月品寒香，对双双瘦影。

位置清虚境。不怕霜来屏。陶令篱荒，罗含宅冷，梦遥乡井。

剩一丛、嘉种好徵诗，赠司马总领。
句 其一
南郑殿丞（宋代）

青鸟几传王母信，白鹅曾换右军书。
归至武阳渡作
刘克庄（宋代）

夹岸盲风扫楝花，高城已近被云遮。
遮时留取城西塔，篷底归人要认家。
孙推内子挽诗
洪咨夔（宋代）

玉立金闺客，家人亦许清。
共听秋塞柝，细剔夜窗檠。
娣袂从渠好，儿襦得我平。
西风吹落叶，不尽夕阳明。
郊庙歌辞。享先蚕乐章。展敬
佚名（唐代）

霞庄列宝卫，云集动和声。金卮荐绮席，玉币委芳庭。

因心罄丹款，先己励苍生。所冀延明福，于兹享至诚。
醉蓬莱（廷评庆寿）
韦骧（宋代）

漏新春消耗，柳眼微青，素梅犹小。帘幕轻寒，引炉烟袅袅。凤管雍容，雁筝清切，对绮筵呈妙。此际欢虞，门庭自有，辉光荣耀。

庆事难逢，世间须信，八十遐龄，古来稀少。况偶佳辰，是桑弧曾表。满奉金觥，暂停牙板，听雅歌精祷。惟愿增高，龟年鹤算，鸿恩紫诏。
送高秀才
徐铉（宋代）

龙门一上嫌轻进，关塞西游自爱山。
缑岭春归林影密，津桥人静水声闲。
如今正得幽寻兴，佗日青云不易还。
代简杨希武右丞安南驿书怀 其一
张以宁（明代）

荔枝花发雨萧萧，睡起春江又早潮。长忆午门红日上，圣恩宽许紫宸朝。
送河北提刑王詹叔郎中被诏充开封府判官
强至（宋代）

人物神州杂五方，平明京兆坐黄堂。
民投牒讼千狙诈，吏抱文黄百雁行。
幕府要人关听断，朝廷自昔选才良。
朔陲使者声名久，随诏南辕佐赵张。
田舍即事十首
刘克庄（宋代）

溪上渔郎占断春，一川碧浪映红云。
问渠定是神仙否，艣去如飞语不闻。
送葛谦问
蔡戡（宋代）

风流人物曹刘上，俊逸诗章鲍谢间。
好似骑鲸天上去，不应著脚向尘寰。
次韵林仲和筠庄
李弥逊（宋代）

青青谷口自披榛，断取它方宝界新。
弥勒同龛把茅下，客来不识住庵人。
江城子（和无言雪词）
葛胜仲（宋代）

飞身疑到广寒宫。玉花中。兴何穷。酒贵旗亭，谁是惜青铜。飘瞥三吴真妙绝，银万里，失西东。

草堂红蜡暖歌钟。卷帘风。赏空蒙。丰颊修眉，鹤氅拥仙翁。欲作氍毹花底客，清漏永，禁城重。
再至苍梧呈介石
叶时晰（清代）

欲归犹未得，黄叶已纷纷。多病难为客，无成又访君。

孤鸿天外唳，游子夜中闻。身计何年遂，相期入峤云。
偈颂七首
释思岳（宋代）

一叶飘丹，乾坤独露。
万缘泯迹，法界全彰。
沩山水牯牛，大雄白额虎。
河阳新妇子，临际小厮儿。
虽然借路经过，拶著扶篱摸壁。
晨起
徐玑（宋代）

晨起风吹面，朝晴野雾收。
高峰多远见，浅水少平流。
世事非难了，尘劳独未休。
今年看鬓发，已变一茎秋。
偈颂四十一首 其九
释普宁（宋代）

寒食清明节，家家拜扫时。木人空叹息，石女泪双垂。

惟有林下道人，绝学无为。百不会，百不知。拈起少林无孔笛，逆风吹了顺风吹。
章元礼寓善果寺与林咨伯潘象安出访
区大相（明代）

入寺松杉双鹤鸣，一时尘虑顿能清。风来竹院秋先到，雨过香台暑渐平。

树里棋枰淹客坐，花间经卷傍僧行。浮沉世事应难定，骈住空门任此生。
春日
龙辅（宋代）

侵阶草逾碧，明窗日渐迟。
携针听语鸟，牵断绣床丝。
画堂春 其一 蝴蝶花
董元恺（清代）

春烟春雨染浓芳。丝丝绣出春光。映阶碧草学轻狂。

舞遍东墙。

栩栩欲迷庄子，翩翩胜拓滕王。穿花潜入此花藏。

细认钗梁。
晚次湘源县
张泌（唐代）

烟郭遥闻向晚鸡，水平舟静浪声齐。
高林带雨杨梅熟，曲岸笼云谢豹啼。
二女庙荒汀树老，九疑山碧楚天低。
湘南自古多离怨，莫动哀吟易惨凄。
促漏
李商隐（唐代）

促漏遥钟动静闻，报章重叠杳难分。舞鸾镜匣收残黛，

睡鸭香炉换夕熏。归去定知还向月，梦来何处更为云。

南塘渐暖蒲堪结，两两鸳鸯护水纹。
春闺
郭士达（清代）

萋萋三春草，极目生烟雾。既感妾衷肠，莫断王孙路。
偶以公事出西郭暂憩小庵题壁
李之世（明代）

确石颓沙岸欲崩，危桥齿齿历千层。已疲官路刚逢寺，乍入云千不礼僧。

残暑气清荷叶堰，微凉阴藉豆花棚。閒身也被头颅误，到此情怀冷似冰。
偈颂三十首
释慧晖（宋代）

朝说暮说，出广长舌。
坐卧经行，万里镔铁。
题陈生学达观堂二首
刘克庄（宋代）

大观鹏与鷃}，小智管并蠡。
椿菌年修短，夔蚿足少多。
交锋蜗左角，森戟蚁南柯。
惟酒能齐物，醺醺合太和。
送徐州签判李廷评
梅尧臣（宋代）

曩者初见君，同来许昌幕。
今虽俱服除，独得王粲乐。
山东寇盗息，沛上风物博。
主人况豪英，樽俎不落莫。
行行无久留，归向骐驎阁。
宿南郚赠端衡李丈
马常沛（清代）

四围峰欲合，一径得山村。黄叶全遮屋，清流近到门。

烟岚秋色好，丘壑老人尊。鸡黍能留客，桃源未足论。
读史
陈宓（宋代）

一嘿尽知天下事，片言常得古人心。
千年成败兴衰迹，只向忠邪两路寻。
读汉书二首 其一
杨万里（宋代）

猿臂生何晚，彫虫死较迟。晚生妨底事，迟死独堪悲。
五月二十二日晚来南溪诸友过武山避暑
刘崧（元代）

晓上西华爱日凉，松风如雪洒衣裳。夕阳欲没月初上，乱石满山疑卧羊。
溪桥作
林希逸（宋代）

闻说溪流涨，看来势渐停。云笼山际白，水没野畦青。

旱久知天悔，祠多诧佛灵。老农忧雨过，四望尚冥冥。
寄都下故人示王予安
陈师道（宋代）

湖海相忘日自疏，经年不作一行书。
世间惟有韩康伯，肯为渊源住岁余。
临平道中
道潜（宋代）

风蒲猎猎弄清柔，欲立蜻蜓不自由。
五月临平山下路，藕花无数满汀洲。
和高续古省中雪
洪咨夔（宋代）

升平见一斑，未腊得三雪。
天开银色界，人立水晶阙。
小团醉后煮。清梦梅边说。
莫道石渠春，不似山阴月。
柳梢青
刘一止（宋代）

柳汀烟暮。常记岸帻，风流张绪。酒兴诗情，而今移向，那边佳处。

使君自乐萧闲，未肯副，岩廊虚伫。不念寒窗，老人幽梦，追寻无据。
走佛岩道中
利登（宋代）

避乱走佛岩，依依绝溪水。
有客六弟昆，遮予访行事。
一云分路亡，庶或一不死。
一云相为命，生死同所值。
远逝宿无舂，近逃寇能至。
垂涕赠之言，此身苦难避。
山剽无崖巅，兵骄有城市。
共宋固已非，分光岂云是。
风闻宜邑郛，聚落复烟燬。
沸鼎无清鳞，四瞻谁善地。
不辰自至斯，乾坤古无际。
双峰定水璘老送木犀香五首 其三
杨万里（宋代）

山童不解事，著火太酷烈。要输不尽香，急唤薄银叶。
兰畹见和鄙语无尘亭复用前韵
耶律铸（宋代）

草色连阶草满庭，且图荣悦野人情。任呼醉隐为书簏，要识书淫已醉经。

高卧莫疑将索价，浮游须不近沽名。祇消卷迹嚣尘外，寄傲空凉水上亭。
题王慰三明经拙好轩诗集四首 其四
何彦升（清代）

杜老诗酬巢父隐，篇中问讯及青莲。我怀旧雨凭传语，江夏清河两暮年。
偶思桓景登高故事
宋祁（宋代）

桓景全家遂得仙，佩萸吹菊对陶然。
汝南鸡犬缘何事，不似淮王许上天。
夏日集六息寮
庞建楫（明代）

暖风吹欲动，舄落半亭光。数月始今夕，相将水一方。

墨香归上客，杯影泻横塘。颇怪炎阳候，林明不易凉。
黄帐干琴一张云澄心堂旧物也因以次韵 其二
韩淲（宋代）

当年五柳先生手，白日无弦抚此琴。中散飞鸿有天眼，广陵一曲亦何心。
书蔡秀才屏风颂四首
黄庭坚（宋代）

此翁家世印累累，平生俯视造物儿。
堪笑痴人不省悮，犹说此翁真个痴。
雨中
方岳（宋代）

春泥得雨滑於镜，晓树带云淡似图。
只作寻诗看便了，梅花曾识灞桥驴。
栖岩
释绍昙（宋代）

拗折瘦藤枝，靠倒险崖句。佛祖谩寻踪，无你凑泊处。
姬人养蚕
韦庄（唐代）

昔年爱笑蚕家妇，今日辛勤自养蚕。

仍道不愁罗与绮，女郎初解织桑篮。
题至乐亭 其一
王十朋（宋代）

双阁壮缁林，一亭馀古屋。庭垂祖师柏，风动禅房竹。

山禽语昼寂，岩花吐秋馥。此乐本来无，行人慕幽独。
玉晨观二首
周文璞（宋代）

野笋冲泉出，山花避石开。
余方有公事，不为等闲来。
答吴和二绝
苏辙（宋代）

惯从李叟游都市，久伴蓝翁醉画堂。
不似苏门但长啸，一生留恨与嵇康。
感旧二首 其二
蒋延鋐（清代）

习静长翻《般若经》，每依月观与风亭。自从环佩无消息，檐马丁冬不忍听。
寻梅十首
徐瑞（宋代）

去年冰雪梅开晚，立春半月始见花。只今至后未五日，南枝已破两三丫。
正月初八日与少史访烟霞洞复历理安寺五云山云栖诸胜 其一
刘佳（清代）

谷转山已开，孤亭出烟林。不见飘幡影，但闻疏钟音。

迤逦寻寺去，杳窈穿云深。万绿并一气，白日禅堂阴。

疏花静方吐，幽鸟间自吟。松颠得高阁，摄衣同登临。

群山如玉玦，苍然抱我襟。一泉饮法雨，顿悔出山心。
题王司言仪宾文会轩
程敏政（明代）

门前车马涨尘黄，静里开轩得趣长。当院日翻槐荫密，绕畦风趣菜花香。

谁家歌舞堪寻乐，此地衣冠欲擅场。满壁定多诗纪胜，主人无惜费壶觞。
客怀
李焘（宋代）

雨意忽如此，客愁将奈何。
出门谁可诣，掩卷独高歌。
尘世兔三穴，古人蓬一窠。
区区奚足道，默默幸无它。
陪王侍御同登东山最高顶宴姚通泉，晚携酒泛江
杜甫（唐代）

姚公美政谁与俦，不减昔时陈太丘。邑中上客有柱史，

多暇日陪骢马游。东山高顶罗珍羞，下顾城郭销我忧。

清江白日落欲尽，复携美人登彩舟。笛声愤怨哀中流，

妙舞逶迤夜未休。灯前往往大鱼出，听曲低昂如有求。

三更风起寒浪涌，取乐喧呼觉船重。满空星河光破碎，

四座宾客色不动。请公临深莫相违，回船罢酒上马归。

人生欢会岂有极，无使霜过沾人衣。
李大夫见赠因之有呈
戴叔伦（唐代）

何言访衰疾，旌旆重淹留。谢礼诚难答，裁诗岂易酬。

江清寒照动，山迥野云秋。一醉龙沙上，终欢胜旧游。
次韵孙从之侍郎寄题新喻周氏用德堂
周必大（宋代）

醉经饮德乐厌厌，馀味莼羹豉下盐。
安得同为堂上客，共繙三万轴牙签。
湘妃怨（一作湘灵祠）
孟郊（唐代）

南巡竟不返，二妃怨逾积。万里丧蛾眉，潇湘水空碧。

冥冥荒山丧，古庙收贞魄。乔木深青春，清光满瑶席。

搴芳徒有荐，灵意殊脉脉。玉珮不可亲，徘徊烟波夕。
点绛唇 天竹子
陈枋（清代）

瘦影疏斜，绀珠万颗梢头缀。天寒谁倚，莫是湘娥泪。

红豆轮圆，比了樱桃细。休闲拟，凤凰餐未，那许莺儿至。
晓行山烟
杨万里（宋代）

晓烟横抹碧山隅，只在松梢疋练如。
作意行前寻一看，远浓近淡忽都无。
寄题沙县死事祝将祠堂
刘克庄（宋代）

淮右多良将，吾犹识祝侯。
虎生能肉食，豹死有皮留。
铁汉为挥涕，冰翁与雪雠。
标名忠义传，荣甚复何求。
卧龙山泉上茗酌呈太守陈元舆
郭祥正（宋代）

君不见，欧阳公，在琅琊。酿泉为酒饮辄醉，自号醉翁乐无涯。

醉来落笔驱龙蛇，电雹万里轰雷车。浓阴却扫吐朝日，草木妍媚春争华。

斯人往矣道将丧，虽遇绝景谁能誇。又不见卧龙山下一泓水，源接银河甘且美。

惜哉无名人不闻，唯有寒云弄清泚。君携天上小团月，来就斯泉烹一啜。

不觉两腋习习清风生，便欲飞归紫金阙。挽君且住君少留，人生难得名山游。

汲泉涤砚请君发佳唱，铿金戛玉摇商秋。斯泉便与酿泉比，泉价诗名无表里。

自愧学诗三十年，缩手袖间惊血指。君如欧阳公，我非苏与梅。

但能泉上伴君饮，高咏阁笔无由陪。明年茶熟君应去，愁对苍崖咏佳句。
书事十首
刘克庄（宋代）

不知边信近何如，但见朝朝发虎符。
河北几于九节度，漠南奚止五单于。
黑天肥瘗犹存孽，红贼巢荒尚有雏。
安得四方皆猛士，旄头扫尽一尘无。
次韵谢乡陈涩颠
陈郁（宋代）

闻有上江船，令人喜欲颠。
烹鱼开尺素，被毳得纯棉。
细读蝇头字，谁欺鹤发年。
那堪寄来句，清比醉翁泉。
和朱使欣二首
张说（唐代）

南土多为寇，西江尽畏途。山行阻篁竹，水宿碍萑蒲。

使越才应有，征蛮力岂无。空传人赠剑，不见虎衔珠。

江势连山远，天涯此夜愁。霜空极天静，寒月带江流。

思起南征棹，文高北望楼。自怜如坠叶，泛泛侣仙舟。
探梅
赵蕃（宋代）

石上生梅老未枯，著花虽少更敷腴。
要须邻老深调护，莫遣儿童纵牧刍。
山鬼谣 题管夫人画竹
顾太清（清代）

认濛濛、万竿修竹，绿烟一片清冷。楚天不问云深浅，日暮凄其风劲。

吹不定。望不尽、满川秋水寒光迥。露澄烟暝。更无数青山，无边青霭，天际远峰映。

伤心更，写出苍梧旧景。美人芳草谁省。千梢万叶矜当世，闲了鸥波小艇。

尘梦醒。剩两岸、娟娟瘦玉摇江影。神游目骋。算只有南楼，老人画法，千古妙相并。
一丛花 楼头望五亩园梨花
张令仪（清代）

堤边柳色但藏鸦。载酒向谁家。红桥断板斜阳外，清池涸、草长鸣蛙。

雨泣烟笼，何人曾见，一树冷梨花。

当时犹记旧繁华。回首思无涯。瑶岛仙人归去也，荒台榭、空锁烟霞。

寂寞亭轩，流莺独啭，燕剪一双斜。
莆田陈尉新作二轩于其廨舍寄题二首 其二 青云轩
林希逸（宋代）

千载流传感兴诗，为渠黄绶叹官卑。便令图上凌烟阁，何似青云传伯夷。
河满子 竹西泛舟
石颐（清代）

海角天涯倦客，青鞋布袜游踪。落日酒旗杨柳岸，小桥春水烟篷。

徙倚阑干长啸，扣舷歌罢千钟。

蔓草谁怀六代？荒烟莫记隋宫。兴废千年人不管，鹧鸪只叫东风。

我亦随时行乐，不须搔首书空。
凄凉犯 哭云间友人金蓬山和钱莼䰻韵
陈维崧（清代）

秦淮水阁微茫景，回船使酒如昨。笛床茗椀，烟帆雨幔，麝盟粉约。

江涛喷薄。短咏长吟间作。戏呼余、长鬣者，烛下恣嘲谑。

重过酒垆，纵歌谱犹存，翠凋珠铄。玉京伴侣，似人间、也愁离索。

促返蓬山，果然去、骖鸾跨鹤。砑香笺，漫写沈吟怎睡著。
湖雁篇
陈邦瞻（明代）

秋山落叶秋声瑟，远水浮天天一色。
日暮惟见平湖深，扁舟遥界天光碧。
此时南雁正为群，此际悲鸣断续闻。
几处凄酸叫凉月，数声嘹亮破寒云。
云破天清月浸沙，无端哀咽向芦花。
早梅暗落高楼笛，杨柳惊飞出塞笳。
幽修似伴鱼龙语，更共啼乌催窗曙。
思妇天涯梦不成，征人故国泪如雨。
曾说听猿易断肠，那知闻雁重悲伤。
九秋霜露寒更苦，千里关山夜独长。
塞北江南天浩浩，斜飞欲尽衡阳道。
足下何曾寄客书，声中只解催人老。
人生真忧是别离，他乡霜月易成悲。
谁家锦幌银屏夜，过尽寒声独未知。
送裴郎中知房州
刘攽（宋代）

好去台郎应列星，异于迁客向房陵。且看银印悬青绶，可在金舆与玉乘。

柏坞麝脐香不杂，竹崖牛角价无朋。清通便是循良术，三最从君数吏能。
五日常州借闸
项安世（宋代）

踏车如市水如金，守闸如城不放人。
共倚河渠通北使，可怜膏泽养边臣。
平生自计更蓑笠，此日何颜玷缙绅。
欲换小舟跳堰去，沙边渔子得相亲。
春江渔父词同半查作
马日琯（清代）

五湖三泖烟波宅，燕子来时春水碧。莼丝采罢荇丝牵，隔岸桃花红欲滴。

蓑笠由来是水仙。鸬鹚鸂鶒伴闲眠。青山倒影低昂见，潮落潮生不计年。

篷窗沽酒空蒙里，一声渔笛沧浪起。纶竿收得寂无人，明月烟江照千里。
白舍人曹长寄新诗，有游宴之盛，因以戏酬
刘禹锡（唐代）

苏州刺史例能诗，西掖今来替左司。二八城门开道路，

五千兵马引旌旗。水通山寺笙歌去，骑过虹桥剑戟随。

若共吴王斗百草，不如应是欠西施。
陈左相挽诗三首 其二
洪适（宋代）

往昔旄头起，群心共震惊。指麾戎幕固，谈笑虏巢倾。

绣黼重当国，毡裘即敛兵。岩岩谢安石，不数晋公卿。
亭西墙下伊渠水中置石激流潺湲成韵颇有幽趣以诗记之
白居易（唐代）

嵌巉嵩石峭，皎洁伊流清。立为远峰势，激作寒玉声。

夹岸罗密远，面滩开小亭。忽疑严子濑，流入洛阳城。

是时群动息，风静微月明。高枕夜悄悄，满耳秋泠泠。

终日临大道，何人知此情。此情苟自惬，亦不要人听。
吊岳王墓
高启（明代）

大树无枝向北风，十年遗恨泣英雄。
班师诏已来三殿，射虏书犹说两宫。
每忆上方谁请剑，空嗟高庙自藏弓。
栖霞岭上今回首，不见诸陵白露中。
移居·其二
陶渊明（魏晋）

春秋多佳日，登高赋新诗。
过门更相呼，有酒斟酌之。
农务各自更，闲暇辄相思。
相思则披衣，言笑无厌时。
此理将不胜？无为忽去兹。
衣食当须纪，力耕不吾欺。
颂证道歌·证道歌
释印肃（宋代）

唤取机关木人问，触目菩提谁辨论。
亡僧可喻木人机，玄沙直指何劳顿。
辛丑九日五首
方回（元代）

政恐登高枉断肠，今年恰值雨重阳。
晨兴中酒情怀懒，满眼黄花满屋香。
梅花十绝追和张文潜韵
王之道（宋代）

晓来飞雪缀林端，冰玉肌肤巧耐寒。
折得一枝红半吐，自挼香蘂当朝餐。
王正卿何道夫和嘉字韵诗至数十道夫赠予数篇
李流谦（宋代）

放浪山颠与水涯，藜羹有味荐珍嘉。
根尘要识元非我，言语悬知未到家。
霜渚澄波空涨潦，风林脱木净浮华。
公明领取休论价，处事何须更作牙。